**Маргарыта ЯФІМАВА**

ШЛЯХАМІ РОДНАЙ БЕЛАРУСІ

**АПОВЕСЦЬ “ПАЛЕСКІЯ РАБІНЗОНЫ” ЯНКІ МАЎРА**

*На Беларусі ёсць шмат куткоў, не горшых ад заморскіх.*

*Ёсць пушчы, не менш цікавыя, чымся далёкія трапічныя лясы.*

*Ёсць азёры і балоты, якія ўвесну робяцца морамі.*

*Ёсць звяры, якія радзей сустракаюцца на свеце, чым сланы і тыгры.*

Янка Маўр.

Жыццё ў іншых краінах не пераставала цікавіць Янку Маўра1, але з канца 1920-х гг. асноўнай у яго творчасці для дзяцей стала беларуская тэматыка: жыццё, навучанне, сяброўства, гульні**,** мары, захапленні - прыгоды дзяцей Беларусі. Усё гэта было блізка Янку Маўру, прыроджанаму педагогу, шматвопытнаму настаўніку. У пазначаных тэмах раскрыліся новыя грані яго таленту, што пацвярджаецца апавяданнямі "Бярозавы конь" "Падарожжа вакол дома", "Падарожжа ад школы да дому" "На крызе" "Багіра" і іншымі, таксама аповесцямі "Палескія рабінзоны" (1930), "ТВТ" (1934).

У аповесці "Палескія рабінзоны" Янка Маўр вядзе дзяцей ужо не ў далёкі свет, а ў блізкае, роднае Беларускае Палессе. Перад пісьменнікам стаяла задача распавесці пра Палессе не менш захапляльна і ярка, чым пра экзатычныя краі, і ён зрабіў гэта: на новым матэрыяле пацвердзіў бездакорнае валоданне прыгодніцкім жанрам, скарыстаўшы ў творы і элементы дэтэктыву. У "Палескіх рабінзонах" у нацыянальна адметны сюжэт ён лтслючыў сусветна папу лярны матыў рабінзанады, які вядзе пачатак ад рамана "Жыццё і дзіўныя небывалыя прыгоды Рабінзона Круза" (1719, кн. 2) Даніэля Дэфо. Матыў рабінзанады вельмі даўно стаў вандроў-ным, з выкарыстаннем мясцовага матэрыялу ён гучыць у літаратурах многіх народаў свету. Янка Маўр - заснавальнік нашай беларускай дзіцячай рабінзанады. У аповесці "Палескія рабінзоны", як зазначыў Васіль Вітка, "ва ўсім харастве раскрылася свая, яшчэ не спазнаная рамантыка. Незвычайнае падарожжа юных герояў па родным Палессі поўнае нечуваных і нечаканых адкрыццяў"2.

Як і ў кнізе Даніэля Дэфо, у гэтым творы ўвага засяроджана на праблеме ўслаўлення, узвышэння здольнасці чалавека перамагчы, здавалася б, непераадольныя перашкоды і цяжкасці. Героі "Палескіх рабінзонаў" Віктар і Мірон апынуліся на астраўку зямлі, з усіх бакоў абкружаным вясновым разводдзем, і тое, што яны яшчэ падлеткі, без жыццёвага вопыту або вопыту падарожнікаў, значна ўскладніла іх становішча, зрабіла барацьбу са стыхіяй асабліва цяжкай. Да таго ж пасля аварыі з лодкай Віктар і Мірон страцілі не толькі сродак перамяшчэння, але і рэчы, што ў ім былі. Прыгадаем, што Рабінзон усё неабходнае ўзяў з патанулага карабля, дый той востраў, на які ён патрапіў, знаходзіўся ў зоне цёплага клімату. Віктару і Мірону давялося думаць, як сагрэцца, як не памерці з голаду. У сваёй небагатай гаспадарцы яны мелі толькі аловак з жалезным наканечнікам, насавую хустачку, чатыры адсырэлыя запалкі ў расплясканым карабку ды восем рублёў семдзесят чатыры капейкі... Такая "маёмасць" выклікае ў юных чытачоў спачувальную ўсмешку.

Выразна адчуваюцца элементы палемікі Янкі Маўра з Даніэлем Дэфо. У адной з колішніх - такой ужо даўняй! - размове з Янкам Маўрам я спыталася пра гэта. Іван Міхайлавіч сказаў, што, калі быў падлеткам і пазней, вельмі захапляўся прыгодніцкай літаратурай. У ліку асабліва люЫмых была і кніга пра Рабінзона, перачытваў яе неаднаразова. Аднак заўсёды міжволі думаў: а што калі б Рабінзон Круза трапіў не на той цёплы востраў, а ў нашу беларускую пушчу ці ў тое ж Беларускае Палессе, пра якое ўжо тады, падлеткам, будучы пісьменнік ведаў нямала. Ці ж не таму апынуліся ў Беларускім Палессі, ды яшчэ ў такі неспрыяльны час, героі аповесці "Палескія рабінзоны" Янкі Маўра Віктар і Мірон? У час размовы з Янкам Маўрам пра аповесць "Палескія рабінзоны" выказала яму гэтую думку. Іван Міхайлавіч не адмовіў наяўнасці тактоўнай, як ён падкрэсліў, палемікі. Хацеў, каб у творы выразна прагучала думка: не толькі шматвопытныя дарослыя, але і дзеці, падлеткі могуць адолець складаныя перашкоды, неспры-яльныя абставіны.

Аўтар ставіць перад героямі шмат перашкодаў, пераадоленне якіх патрабуе вытрымкі, на-стойлівасці і не толькі. Выразна падкрэслена ў "Палескіх рабінзонах" вялікая, нават выратавальная сіла ведаў. Віктар і Мірон усім цікавіліся, шмат чыталі, ведалі і, што вельмі важ­на, у экстрэмальных умовах змаглі скарыстаць на практыцы свае веды. Не выбраліся б яны з багны, не выратаваліся б, калі б не ведалі закон Архімеда, вопыт продкаў дапамог ім здабыць такі жаданы і патрэбны агонь, зляпіць гаршчок. Неспатольнай была іх прага спазнання, таму Віктар і Мірон, калі вучыліся ў тэхнікуме, наведвалі краязнаўчы гурток: Віктар больш цікавіўся заалогіяй, Мірон - батанікай, і кожны з іх на палескім астраўку даваў тлумачэнні ў адпаведнай галіне. Тыя звесткі падаюцца ў аповесці "Палескія рабінзоны" ў рэпліках, заўвагах, часцей за ўсё ў разгорнутых, дынамічных дыялогах, і заўсёды цікава. Шмат звестак, уключаных у аповесць, настаўнікі могуць выкарыстаць на занятках па краязнаўстве, на уроках батанікі, заалогіі, а таксама ў спазнавальных віктарынах, літаратурных сцэнарыях-інсцэніроўках і інш.

Ва ўмовах складанай барацьбы са стыхіямі, з нягодамі вельмі падтрымлівала палескіх рабінзонаў сяброўства, узаемаразуменне. Знешне Віктар і Мірон не хочуць падкрэсліваць цёплых пачуццяў, нярэдка кпяць адзін з аднаго, але за кпінамі і жартамі адчуваюцца шчырыя клопаты пра таварыша, імкненне дапамагчы яму, падставіць плячо ў хвіліну небяспекі, што было неаднойчы.

Варта сказаць і пра тое, што вобразы Віктара і Мірона, нягледзячы на наяўнасць агульных рысаў, не трацяць індывідуальнасці. Звяртаецца ўвага на адметнасці знешнасці, таксама і тэмпераменту: Мірон больш разважлівы і спакойны, Віктар - жвавы, імклівы. Падкрэсліваючы аптымізм, настойлівае імкненне палескіх рабінзонаў пераадолець усе цяжкасці, Янка Маўр піша і пра іх асобныя пралікі і памылкі, а таксама пра тыя хвіліны, калі хлопцы блізкія да адчаю (у такія моманты яны падтрымліваюць адзін аднаго). Гэта не зніжае іх вобразы, наадварот, робіць больш жыццёва пераканальнымі: не звышгерояў бачаць у іх юныя чытачы, а сваіх няўрымслівых, цікаўных аднагодкаў, з якімі хочацца сябраваць, у якіх шмат чаму можна павучыцца. Найлепшыя якасці падарожнікаў, узаемная падтрымка Віктара і Мірона асабліва выразна выяўляюцца ў тых складаных, часам напружана-драматычных сітуацыях, у якіх хлопцы апынуліся, калінаастраўку зявіліся бандыты.

Сюжэт аповесці "Палескія рабінзоны" становіцца ўсё больш напружаным і дынамічным, усё больш адчуваюцца ў гэтым творы элементы дэтэктыву. Віктар і Мірон, нягледзячы на тое, што былі зняможаны амаль месячным знаходжаннем на востраве, паўгалодным існаваннем, упартымі, але безвыніковымі намаганнямі выбрацца з разводдзя, усё роўна актыўна ўдзельнічалі ў падзеях, што разгарнуліся там. Знайшоўшы зручны момант, яны вызвалілі з бандыцкага палону супрацоўніка пагранатрада Саўчука, потым дапамаглі яму абясшкодзіць бандытаў. У гэтым творы ўсё цікава: «Калі я дома чытаў кнігу Янкі Маўра "Палескія рабінзоны", - пісаў у сваім водгуку на гэты твор падлетак Алесь Купрэйчык, - дык ад мяне ніхто слова не мог дабіцца. Я падарожнічаў разам з палескімі рабінзонамі, непакоіўся за іх. Разам з Віктарам і Міронам думаў, як выбрацца з вострава, разам з імі лавіў кантрабандыстаў».

Янка Маўр не толькі ўзбагачае веды дзяцей, але і дапамагае ім палюбіць прыроду, успрымаць яе як з'яву эстэтычную. "Хоцъ наши хлопцы, - зазначае аўтар, - і не думалі любавацца прыродай, але міжволі спыняліся перад хараством". Нягледзячы на тое, што палескім падарожнікам трэба было ўвесь час думаць, як выратавацца, выжыць, яны не заставаліся абыякавымі да наваколля. Ім блізкі, роднасны свет прыроды, іх хвалюе кожная сустрэча з нечым адметным: птушкай, жывёлай, раслінай. Таму прырода ў гэтым творы - не халодная дэкарацыя, а трапяткі, поўны жыцця, руху, загадкавы і прывабны свет. Дзякуючы гэтаму незабыўнымі застаюцца для юных чытачоў знаёмствы з мядзведзем, бабрамі, ласём, гарнастаем, з дзіўнай птушкай-падарожніцай, якая пешшу ідзе да нас у Беларусь ажно з Афрыкі. Запамінаюцца таксама рэдкія расліны: лістоўніца, ціс, азалія і інш.

Юныя чытачы паверылі ў рэальнае існаванне палескіх рабінзонаў. У сваіх пісьмах да Янкі Маўра і ў рэдакцыю яны пыталіся, дзе цяпер жывуць Віктар і Мірон, кім яны сталі, ці сябруюць, ці падарожнічаюць. Каб даць адказ на гэтыя пытанні, беларускае радыё арганізавала спецыяльную перадачу. У яе былі ўключаны інсцэніраваныя ўрыўкі з "Палескіх рабінзонаў", а на пытанні чытачоў адказваў сам Янка Маўр. Ён любіў сустракацца з дзецьмі, умеў разгаварыць іх, выклікаць на шчырую размову. Прыемна было Івану Міхайлавічу прыгадваць свае ўражанні ад тых сустрэч. 3 добразычлівай усмешкай і несхаваным задавальненнем, памятаю, успамінаў Янка Маўр, як на адной з сустрэч хлапчук задаў яму зусім нечаканае пытанне: дзе ўзялі Віктар і Мірон вяроўкі, якімі перавязалі бандытаў?

3 шчырай усмешкай пісьменнік адказаў: «Не ведаю! Але ў наступным выданні аповесці "Палескія рабінзоны" абавязкова пра гэта скажу», што, дарэчы, Іван Міхайлавіч і зрабіў. Прыемна было яму адчуць, з якой увагай і захопленасцю здольны чытаць дзеці.

Цікавасць да аповесці "Палескія рабінзоны" выявілі кінематаграфісты: у 1934 г. маладымі тады рэжысёрамі I. Бахарам і П. Малчанавым быў ство-раны аднайменны кінафільм. Ролю Мірона выконваў Аляксей Слесарэнка. Пазней у сваёй кнізе "Дарагія абліччы" ён расказаў пра тое, як ішла праца над фільмам. Для здымак быў выбраны "востраў Ліпскі, які знаходзіцца за 70 кіламетраў на поўнач ад Гомеля, - гэта, бадай, - ці не самы маляўнічы куток не толькі на Палессі, але і ва ўсёй Беларусі"3. Кінафільм "Палескія рабінзоны" быў сустрэты з цікавасцю і дзецьмі, і дарослымі. Цёпла адгукаўся пра яго славуты рэжысёр С. Эйзенштэйн, хваліў пастаноўшчыкаў, бо "яны на трох дзейных асобах захапляльна разгарнулі нескладаны сюжэт і цікава наладзілі працу выканаўцаў дзіцячых роляў" Адзначыў С. Эйзенштэйн таксама і тое, што яго ўсхвалявала, па-сапраўднаму зачаравала прырода, якую ён убачыў у фільме.

Гэты твор выхоўвае ў чытачоў патрыятычныя пачуцці, абуджае прагу спазнання роднага краю, жаданне прайсці шляхамі роднай Беларусь Аповесць "Палескія рабінзоны" вучыць смеласці, настойлівасці, уменню супрацьстаяць неспрыяльным абставінам, «упарта дамагацца пастаўленай мэты, адольваць цяжкасці. Нездарма ж, - падкрэсліваў Алесь Якімовіч, - у партызанскіх атрадах на Палессі ў час Вялікай Айчыннай вайны адной з папулярных кніг была аповесць "Палескія рабінзоны"».

Творы Янкі Маўра назаўсёды западаюць у сэрцы чытачоў, пра гэта хораша сказаў у нашай размове пра "Палескіх рабінзонаў" лаўрэат прэміі імя Янкі Маўра вядомы паэт Мікола Чарняўскі: "Нават цяпер, - падкрэсліў ён, - даўно ўжо сталы чалавек, я час ад часу бяру ў рукі кнігі Янкі Маўра, каб, забыўшыся на ўсё, акунуцца ў дзівосны свет, створаны гэтым выдатным майстрам слова і мудрасці". Прайшло амаль 80 гадоў з часу напісання аповесці, а твор гэты з цікавасцю чытаюць і сённяшнія падлеткі. Толькі ў апошнія гады "Палескія рабінзоны" двойчы перавыдаваліся "Мастацкай літаратурай". Сёлета выйшаў зборнік твораў Янкі Маўра пад агульнай назвай "Слёзы Тубі".

**1** **Маўр, Я.** Палескія рабінзоны / Я. Маўр. — Мінск : Маст. літ., 2006. — С. 14.

**2** **Вітка, В.** Дзеці і мы / В. Вітка. — Мінск : Маст. літ., 1977. — С. 143.

**3** **Слесарэнка, А.** Дарагія абліччы / А. Слесарэнка. — Мінск, 1967. — С. 10.

***Крыніца:***

Яфімава, М. Шляхамі роднай Беларусі : аповесць “Палескія рабінзоны” Янкі Маўра / Маргарыта Яфімава // Роднае слова. – 2008. – № 9. – С. 30–32.